b'\n_START_ARTICLE_\nPredator \xe2\x80\x93 saalistaja\n_START_SECTION_\nJuoni\n_START_PARAGRAPH_\nElokuvan tapahtumat sijoittuvat vuoteen 1987. Yhdysvaltain keskustiedustelupalvelu CIA l\xc3\xa4hett\xc3\xa4\xc3\xa4 Guatemalan viidakoihin ryhm\xc3\xa4n erikoissotilaita, joiden teht\xc3\xa4v\xc3\xa4n\xc3\xa4 on pelastaa sissisotilaiden kidnappaamia panttivankeja. Pian kuitenkin osoittautuu, etteiv\xc3\xa4t sissit ole yksin tapahtumien takana, vaan viidakoissa vaanii jokin tuntematon yliluonnollinen olento. Olento on tullut ulkoavaruudesta saalistamaan ihmisi\xc3\xa4, ja on eritt\xc3\xa4in kehittynyt teht\xc3\xa4v\xc3\xa4\xc3\xa4ns\xc3\xa4, sill\xc3\xa4 se pystyy muuttumaan l\xc3\xa4hes n\xc3\xa4kym\xc3\xa4tt\xc3\xb6m\xc3\xa4ksi, hyppim\xc3\xa4\xc3\xa4n puissa salamannopeasti ja n\xc3\xa4kem\xc3\xa4\xc3\xa4n l\xc3\xa4mp\xc3\xb6kameralla saaliit. Olento aloittaa sotilaiden tappamisen viidakossa yksitellen \xe2\x80\x93 ja silloin alkaa sotilaiden ep\xc3\xa4toivoinen ja tukala selviytymistaistelu.\n_START_SECTION_\nArvioita\n_START_PARAGRAPH_\nVideo-oppaassa vuodelta 1994 Bello Romano kehuu komeaa kuvausta ja mykist\xc3\xa4vi\xc3\xa4 efektej\xc3\xa4 ja antaa elokuvalle nelj\xc3\xa4 t\xc3\xa4hte\xc3\xa4 viidest\xc3\xa4, mik\xc3\xa4 vastaa sanallista arviota \xe2\x80\x9derinomainen\xe2\x80\x9d.'